কেন্দ্রীয় সরকার চাষিদের স্বার্থ মানছে না, শম্ভু সীমান্তে ফের আত্মঘাতী কৃষক

নয়াদিল্লি: কেন্দ্রীয় সরকারের বিরুদ্ধে কৃষকদের (Farmer) আন্দোলনে নয়া মাত্রা। জগজিৎ সিং দাল্লেওয়ালের অনশনের পর এবারব পঞ্জাব-হরিয়ানার শম্ভু সীমান্তে আত্মঘাতী হলেন এক কৃষক। বৃহস্পতিবার রেশম সিং নামে ওই কৃষক বিষ খান। হাসপাতালে (Patiala Hospital) তাঁর মৃত্যু হয়েছে। ফসলের ন্যুনতম সহায়ক মূল্য সহ একাধিক দাবিতে কৃষকরা এই আন্দোলন করছেন। তাঁরা দিল্লিতে যেতে চেয়েছিলেন। তাঁদের দিল্লিতে ঢুকতে দেওয়া হয়নি। কৃষকদের অভিযোগ, তাঁদের দাবি নিয়ে কেন্দ্রীয় সরকার কোনও কর্ণপাত করছে না। গত তিন সপ্তাহে এটা নিয়ে দ্বিতীয়বার এই ধরনের ঘটনা ঘটল। তাঁদের দাবি, কৃষকের মৃত্যুতে কেন্দ্রীয় সরকারের বিরুদ্ধে এফআইআর করা হোক।

সেখানে শম্ভু ও খানৌরি সীমান্তে কৃষকরা প্রায় এক বছর ধরে আন্দোলন করছেন। কেন্দ্রীয় সরকারকে ফসলের ন্যুনতম সহায়ক মূল্য নিশ্চিত করতে আবেদন তাঁদের। কৃষক সংগঠন কিষাণ মজদুর মোর্চার আহ্বায়ক সারওয়ান সিং পান্ধের বলেন, সকাল ৯টা নাগাদ তিনি বিষ পান করেন। দ্রুত তাঁকে রাজপুরার সিভিল হাসপাতালে নিয়ে যাওয়া হয়। অবস্থার অবনতি হলে এরপর পাতিয়ালার গভর্নমেন্ট রাজিন্দ্র হাসপাতালে নিয়ে যাওয়া হয় তাঁকে। সেখানে ডাক্তার তাঁকে মৃত বলে ঘোষণা করেন। ওই কৃষকের পরিবারকে ২৫ লাখ  টাকা ক্ষতিপূরণ দেওয়ার দাবি জানাচ্ছি।

আরও পড়ুন: ওবিসিতে জাট সম্প্রদায়ের অন্তর্ভুক্তির দাবিতে মোদিকে চিঠি কেজরিওয়ালের

কৃষক নেতা তেজবীর সিং বলেন, কেন্দ্রীয় সরকারের মনোভাবে ওই কৃষক হতাশ হয়ে পড়েছিলেন। কৃষক সংগঠন কেএমএম ও সম্যুক্ত কিসান মোর্চা ওই ঘটনায় আত্মহত্যায় প্ররোচনা দেওয়ার অভিযোগে কেন্দ্রীয় সরকারের বিরুদ্ধে এফআইআর করার দাবি জানিয়েছে। গত ১৮ ডিসেম্বর লুধিয়ানার এক কৃষক আত্মঘাতী হয়েছিলেন। গত ১৩ ফেব্রুয়ারি থেকে কৃষকদের এই আন্দোলন চলছে সেখানে।

দেখুন অন্য খবর: