মর্মান্তিক ঘটনা বাঁকুড়ায়! হাতির হানায় মৃত্যু হল কৃষকের

ওয়েব ডেস্ক : মর্মান্তিক ঘটনা বাঁকুড়ায় (Bankura)। হাতির হানায় মৃত্যু (Death) হল এক কৃষকের (Farmer) শুক্রবার এই ঘটনাটি ঘটেছে বিষ্ণুপুরের কুড়চিডাঙা এলাকায়। জানা গিয়েছে মৃত এই ব্যক্তির নাম রামপদ হেমব্রম (৩৯)। এই ঘটনার পরেই ক্ষতিপূরণের দাবিতে শনিবার সরব হন এলাকাবাসী।

জানা গিয়েছে, ২৩টি হাতির (Elephants) দল শুক্রবার দ্বারকেশ্বর নদ পেরিয়ে বিষ্ণুপুরের বাঁকাদহের দিকে এগোচ্ছিল। হাতির আচমকা হানায় নষ্ট হচ্ছিল আলুর খেত। সেই সময় ফসল বাঁচাতে এগিয়ে যান কৃষকরা। তাঁদের সঙ্গে গিয়েছিলেন রামপদও। স্থানীয় সূত্রে খবর, হাতির পালকে তাড়া করার সময় পড়ে যান তিনি। সেই সময় রামপদকে প্রথমে শুঁড়ে তুলে মাটিতে আছড়ে মারে এক হাতি। এর পরে পা দিয়ে পিষে দেয়। যার ফলে ঘটনাস্থলেই মৃত্যু হয় তাঁর।

আরও খবর : আলিপুরদুয়ারে শুরু হল আন্তর্জাতিক রাজবংশী চলচ্চিত্র উৎসব!

খবর পেয়ে সেখানে আসে বন দফতরের আধিকারিক ও পুলিশ। এর পরে রামপদকে উদ্ধার করে নিয়ে যাওয়া হয় হাসপাতালে। কিন্তু চিকিৎসকরা তাঁকে মৃত বলে ঘোষণা করেন। এই ঘটনা নিয়ে মৃতের স্ত্রী সজলি হেমব্রম বলেছেন, অনেক কষ্টে নিজেদের তিন বিঘা জমিতে আলু চাষ করেছিলাম। তা নষ্ট হওয়ার আশঙ্কায় সেখানে গিয়েছিল আমার স্বামী। কিন্তু হাতির (Elephant) হামলায় মৃত্যু হয়েছে তাঁর।

এই মর্মান্তিক ঘটনায় শোকের ছায়া নেমে এসেছে এলাকায়। বিষ্ণুপুর বন বিভাগের এডিএফও বীরেনকুমার শর্মা জানিয়েছেন, যেখানে এই মৃত্যুর ঘটনা ঘটেছে সেখানে কোনও ধরণের আলু বা ধানের জমি নেই। হাতি দেখতে গিয়ে এই দুর্ঘটনা হয়েছে বলে মনে করছেন তিনি। সঙ্গে তিনি জানিয়েছেন, মৃতের পরিবারকে ৫ লক্ষ টাকা আর্থিক ক্ষতিপূরণ ও পরিবারের এক সদস্যকে চাকরি দেওয়ার প্রক্রিয়া শুরু হয়েছে।

দেখুন অন্য খবর :

The post মর্মান্তিক ঘটনা বাঁকুড়ায়! হাতির হানায় মৃত্যু হল কৃষকের first appeared on KolkataTV.